Les activitats d’Animació Lectora reuneixen més de 3600 persones en 2024
2025-07-24

A més de la seua activitat quotidiana, que passa per l’atenció personalitzada als socis i sòcies, els préstecs de llibres o material audiovisual o la recepció dels usuaris i usuàries que, diàriament, acudeixen a llegir o a estudiar, les Biblioteques Municipals de Burjassot també s’encarreguen de portar endavant, al llarg de tot un any, tot un conjunt d’activitats de foment i promoció de l’hàbit lector entre la ciutadania.

Les vesprades d’Animació Lectora destinades als més menuts; la cita mensual dels dijous amb el Mercat del Bescanvi Bibliogràfic o la dels divendres amb el Club de Lectura; les presentacions periòdiques de llibres amb la presència dels autors i autores; les exposicions relacionades amb el món literari o les visites guiades a la Biblioteca Infantil per als centres educatius conformen el catàleg d’accions amb les quals les Biblioteques Municipals no desisteixen de la seua voluntat de transmetre el gaudi per la lectura, entre grans i menuts. Un catàleg d’accions que, en 2024, va aconseguir reunir un total de 3.676 persones entorn d’alguna o a diverses de les activitats de promoció de l’amor pels llibres.

Les Animacions Lectores que, per regla general, tenen lloc en horari de vesprades a la Biblioteca Infantil van reunir al llarg dels mesos a un total de 1.219 xiquets i xiquetes. A l’hora de programar-les, es tenen en compte les efemèrides més destacades que tenen lloc en el món literari durant l’any com el Dia del Llibre, el Dia de les Escriptores o el Dia de les Biblioteques, així com també la rellevància de les festes locals o determinats Dies Internacionals. En 2024, destaca també el bon acolliment del nou projecte Jo et conte, que té lloc els dimecres, que consisteix a llegir i escoltar històries en veu alta i que va aconseguir reunir 647 persones. Aquestes vesprades d’Animació Lectora es van completar, en 2024, amb la celebració de quatre contacontes que van reunir 455 xiquets i xiquetes.

Un altre dels projectes més consolidats de promoció de l’hàbit lector que duen a terme les Biblioteques Municipals és el Mercat del Bescanvi Bibliogràfic, que se celebra els últims dijous de cada mes i que, l’any passat, amb un total de nou sessions, va aconseguir que ciutadanes i ciutadans de Burjassot intercanviaren un total de 609 llibres, tant infantils o com de lectura adulta. Per part seua, el Club de Lectura de la Biblioteca d’Adults, que es reuneix els últims divendres de cada mes, va celebrar huit sessions l’any passat i els seus integrants van gaudir de la lectura d’obres clàssiques, com Nada de Carmen Laforet o La Perla de John Steinbeck i també de novel·les d’actualitat, com a Lecciones de Química, de Bonnie Garmus o No te veré morir, d’Antonio Muñoz Molina.

Un total de 12 autors (4) i autores (8) van presentar les seues obres a Burjassot, en 2024. Vesprades de presentacions literàries en les quals 681 assistents van tindre l’oportunitat de conéixer noves històries, adquirir l’exemplar presentat i completar l’experiència amb el fet que la presentació la realitze el mateix autor o autora del llibre.

Finalment, 978 alumnes de diferents centres educatius de Burjassot van visitar la Biblioteca Infantil i, de la mà del personal tècnic, van conéixer el funcionament d’aquest espai cultural així com totes l’activitats que, destinades a ells i relacionades amb l’univers dels llibres, es desenvolupen allí, al llarg de l’any.